google/wiki40b huggingface dataset:
Giorgio Vasari

Giorgio Vasari (30. juuli 1511 Arezzo, Toscana – 27. juuni 1574 Firenze) oli Itaalia maalikunstnik ja arhitekt, peamiselt tuntud Itaalia kunstnike biograafiate kirjutajana.
Tema sulest pärineb "Le vite de' più eccellenti pittori, scultori, e architettori" ('Kõige väljapaistvamate maalikunstnike, skulptorite ja arhitektide elulood'), mis on üks olulisemaid allikaid itaalia renessansiajastu kunstnike ja kunsti kohta. Tänu sellele peetakse teda kunstiajaloo isaks. Samas oli ta ka produktiivne kunstnik ja tegutses Toscana suurhertsogi õuekunstnikuna.
Vasari alustas õpipoisina karastatud klaasi maalija Guglielmo da Marsiglia töökojas. Kui ta sai 16-aastaseks, saatis kardinal Silvio Passerini ta Firenzesse Andrea del Sarto juurde õppima. Tema kaasõpilaste hulka kuulusid Rosso Fiorentino ja Jacopo Pontormo. Ta sai seal sõbraks Michelangeloga, kelle stiil teda suuresti mõjutas. Aastal 1529 külastas ta Roomat ning uuris seal Raffaeli ja teiste kõrgrenessansi meistrite töid.
Vasari maneristlikud maalid olid tema eluajal kuulsamad kui hiljem. Medicid palkasid teda korduvalt tööle Firenzes ja Roomas, ta töötas ka Arezzos, Napolis ja mujalgi. Paljud tema maalid on säilinud, sealhulgas Firenzes Vanas Palees (Palazzo Vecchio) olevad seina- ja laemaalid, mille kallal ta oma abilistega töötas alates aastast 1555, ning Santa Maria del Fiore kupli freskod, mida ta alustas ning mille lõpetasid Federico Zuccari ja Giovanni Balducci. Ta organiseeris ka muus osas Palazzo Vecchio kaunistamist.
Aastal 1547 valmisid tal Roomas Kantseleipalees (Palazzo della Cancelleria) freskod saalis, mida freskode kiire valmimise tõttu hakati nimetama Saja tunni saaliks (Sala dei Cento Giorni). Neid freskosid kritiseerisid Vasari kaasaegsed ja ka Vasari ise, kes mõistis, et oli kiirusele ohvriks toonud kvaliteedi. Kui Michelangelo neid freskosid nägi, ütles ta lihtsalt: "On näha." ("Si vede."), vihjates, et kiirustamise jäljed on ilmsed.
Arhitektina oli Vasari edukam kui kunstnikuna. Firenzes projekteeris ta Vasari koridori, mis ühendab Vana paleed Uffizi galerii kaudu Pitti paleega Arno jõe teisel kaldal. Koridor ületab Arno jõe kaaristul, mis asub Ponte Vecchio sillal. Vasari lodža Uffizi palees asub pika ja kitsa õue tagaotsas, mis oli avalike väljakute planeerimisel haruldane, ja kui seda pidada lühikeseks tänavaks, on see renessansiajastu unikaalne, ühtses stiilis tänav.
Aastal 1562 projekteeris Vasari Pistoias Basilica della Madonna dell'Umiltà kaheksanurkse kupli ja juhtis selle ehitamist. See kuppel on kõrgrenessansiarhitektuuri väljapaistev näide.
Vasari oli üks esimesi, kes kasutas sõna "konkurents" (concorrenza) majanduslikus mõttes. Ta kasutas seda sõna korduvalt, aga kõige tähelepanuväärsem on selle sõna kasutus Pietro Perugino eluloos, kus ta selgitas, miks Firenze kunstnikud nii head olid. Vasari sõnul olid Firenze kunstnikud head sellepärast, et nad olid näljased, ja näljased olid nad sellepärast, et kõigile tellimustele oli terav konkurents. Konkurents oli Vasari väljendust mööda üks toitainetest, mis aitas kunstnikel heas vormis püsida.
Ə

Ə (ə) on täht, mida kasutati ja kasutatakse 'ä' märkimiseks endise Nõukogude Liidu alal elavate turgi rahvaste kirillitsal põhinevates tähestikes. Lisas ka mõnes muus keeles, näiteks talõši keeles. Soomeugri rahvaste keelte jaoks teda ei kasutatud.
Aserbaidžaani keeles jäeti see täht alles ka pärast üleminekut kirillitsalt ladina kirjale.
'Ə' saate Vikipeedias tekitada, kasutades järgmisi sümbolite kombinatsioone: &#399; või &#601; (suur-, väiketäht ladina kirjas) või &#1240; või &#1241; (suur-, väiketäht kirillitsas).
Juurdepääs õigusemõistmisele

Juurdepääs õigusemõistmisele (inglise access to justice) on isiku õigus pöörduda kohtusse või muu erapooletu ja sõltumatu organi poole keskkonnaalases vaidlusküsimuses.
Aer (mensuraalnotatsioon)

aer, ka aeris (ladina keeles õhk, udu, pilv) on keskaja muusika mensuraalnotatsioonis semibrevise jaotamise kunst ja laad. Keskaegsed muusikateoreetikud teevad vahet semibrevise kolmesel gallia (aer Gallicus) ja kahesel itaalia (aer Italicus) jaotusel.
Dietrich Brauer

Dietrich Brauer (sündinud 3. jaanuaril 1983 Vladivostokis) on Venemaa vaimulik, Venemaa Euroopa-osa Evangeelse Luterliku Kiriku piiskop.
Keskhariduse omandas Moskvas. 2001–2005 õppis Novosaratovka usuteaduslikus seminaris. 2005–2010 töötas ta kirikuõpetajana Kaliningradi oblastis Gussevis.
11. märtsil 2011 valiti ta piiskopiks.
Sabivka

XXI sajand

2014. aasta Ukraina kriisi ajal, aprillikuus, võtsid keskvalitsuse vastased relvajõud linna oma kontrolli alla.
10. ja 11. augustil toimusid küla lähistel relvastatud kokkupõrked valitsusvägede ja separatistide vahel.
Mustad Pantrid

Mustad Pantrid (Black Panther Party (algselt the Black Panther Party for Self-Defense)) oli afroameeriklaste revolutsiooniline organisatsioon USAs, mille asutasid Huey P. Newton, Bobby Seale ja Richard Aoki 1966. aasta oktoobris. 
Üheks organisatsiooni asutamise tõukeks oli Malcolm X-i mõrv (1965). 
Mustad Pantrid etendasid kandvat osa vastandkultuuride revolutsioonis 1960ndatel USA-s. Rühm asutati 10 punkti programmi alusel, mis nõudis afroameeriklastele USAs suuremat autonoomiat ja rassistliku ebaõigluse vähendamist.
Mustade Pantrite ühendus lagunes 1970ndate alguses sisevastuolude ja riigi surve tõttu. Korraldati üleriiklikke, osariiklikke ja kohalikke kampaaniaid, et vähendada Mustade Pantrite propaganda mõju. Organisatsiooni ilmusid provokaatoritest agendid ja neid süüdistati ka atentaatides (Angela Davis).
Veetallaja

Veetallaja (Phalaropus lobatus) on kurvitslaste sugukonda kuuluv lind. Ta on Eestis arvatud III kaitsekategooriasse (2012).
Ta on Eestis väga haruldane suvilind (varem ka pesitses seal) ja väikesearvuline läbirändaja. Ta talvitub India ookeanil ja Pärsia lahel.
Ingla Leis

Ingla Leis (sündinud 29. juunil 1933) on kultuuritöötaja Saaremaal Tornimäel.
Rant-tünnsamblik

Rant-tünnsamblik (Cyphelium inquinans) on samblik. 
Ta on Eestis arvatud III kaitsekategooriasse (seisuga 2012).
Teda kasvab kahes pargi kasvukohatüübis ja õue kasvukohatüübis ning kultuur-rohumaade tüübirühma kasvukohatüüpides.
Tuulehaugilised

Tuulehaugilised (Beloniformes) on selts kalu klassist kiiruimsed.
Vladimir Politov

Vladimir Petrovitš Politov (vene keeles Владимир Петрович Политов; sündinud 6. detsembril 1970 Batagais Verhojanski rajoonis Jakuudi ANSV-s) on Venemaa muusik (laulja ja kitarrist), popansambli Na-Na liige, Venemaa Föderatsiooni teeneline kunstnik.
1990. aastal pääses ta läbi konkursi popansambli Na-Na koosseisu, esialgu basskitarristina, kuid üsna varsti sai ta ansambli vokalistiks. Koos ansambliga on Politov käinud rohkesti esinemas väljaspool Venemaad, sealhulgas Saksamaal, Türgis, USA-s ja Iisraelis. Esinetud on ka Pariisis. Politov on Na-Na põhikoosseisus tänini. Kolm ansambli liiget, sealhulgas Politov, said 2001. aastal Venemaa presidendi seadlusega Venemaa teenelisteks kunstnikeks.

Päritolu ja haridustee

Vladimir Politov sündis Põhja-Jakuutias asuvas Batagai alevis. Tema vanemad olid Batagaisse sattunud suunamisega pärast õppeasutuse lõpetamist; tegelikult oli isa pärit Sverdlovski oblastist ja ema Petropavlovsk-Kamtšatskist. Politov lõpetas Batagai keskkooli ja kohaliku muusikakooli (õppis seal klarnetit ja kitarrimängu). Pärast keskkooli asus ta õppima Riia tsiviillennunduse inseneride instituuti, kuid pärast kolme aastat õpinguid jättis ta instituudi pooleli, sest otsustas pühenduda muusikukarjäärile.
Balti kodu

"Balti kodu" (vene Балтийский дом) on Peterburis toimuv rahvusvaheline teatrifestival.
Eesti on festivalil osalenud 1991. aastast.
Xanthomonas

Xanthomonas on perekond kepikesekujulisi gramnegatiivseid baktereid sugukonnast Xanthomonadaceae.
Nad kasutavad kulgemiseks polaarselt asetsevaid vibureid. Enamasti on bakteril üks vibur.
Ksantomonadiinideks nimetatavate iseloomulike pigmentide tõttu on nad kollased.
Nad on obligaatsed aeroobid.
Perekonna liigid ja patovarid tekitavad mitmesuguseid taimehaigusi (bakterioose).
Liigi Xanthomonas campestris mõnest tüvest saadakse ksantaani.
Veera Fjodorova

Veera Fjodorova (aastast 1947 Veera Sirina, ka Veera Fjodorova-Sirina; 23. september 1925 Moskva – 5. detsember 2013) oli vene päritolu Eesti näitleja.
Ta oli pärit töölisperekonnast. Ta lõpetas aastal 1943 Moskvas keskkooli ja aastal 1948 GITIS-e.
Ta töötas aastatel 1948–1993 Tallinna Vene Draamateatris.

Isiklikku

Ta oli aastast 1947 abielus Vjatšeslav Siriniga.
Harten

Harten on Hollandi päritolu Saaremaa literaadi- ja aadlisuguvõsa.

Ajalugu

Suguvõsaliin algab Magnus Georg Harteniga (1713−1786), kes siirdus Hollandist Riiga. Saaremaa superintendent Hermann Johann Friedrich Harten (1794−1841) ülendati 1840. aastal aadlikuks. Tema pojad Moritz (1829−1894) ja Hermann von Harten (1842–1917) immatrikuleeriti Saaremaa rüütelkonda. Perekonnale kuulus Mullutu mõis.
Kersti Heinloo

Kersti Heinloo (sündinud 6. septembril 1976 Tartus) on eesti näitleja.
Ta lõpetas aastal 1994 Pärnu Koidula Gümnaasiumi. Aastatel 1995–1996 õppis ta Tallinna Pedagoogika Ülikoolis raadiorežii erialal. Aastatel 1996–2000 õppis ta Eesti Muusikaakadeemia Kõrgemas Lavakunstikoolis.
Aastatel 1994–1996 töötas ta Pärnu Raadios. Aastatel 2000–2005 töötas ta näitlejana Vanemuise teatris, aastatel 2005–2007 oli ta vabakutseline näitleja, aastast 2007 on ta näitleja Eesti Draamateatris.

Isiklikku

Tema elukaaslane on olnud näitleja Janek Joost, neil on kaks poega

Tunnustus

1998  Voldemar Panso nimeline auhind
2000  Vanemuise kolleegipreemia parimale naispeaosale (Margarita Meister ja Margarita)
2010  Väike Ants, Eesti Draamateatri kolleegipreemia naiskõrvalosatäitjale (Julia Andrejevna; Margareta Vassiljev ja Bubõr ta tegid siia...)
2011  Ants Lauteri nimeline auhind
2011  Suur Ants, Eesti Draamateatri kolleegipreemia naispeaosatäitjale (Josie Hogan Saatuse heidikute kuu)
2011  Eesti teatri aastauhinna naiskõrvalosa nominent (Julia Andrejevna; Margareta Vassiljev ja Bubõr ta tegid siia...)
2012  Eesti teatri aastauhinna naispeaosa nominent (Josie Hogan Saatuse heidikute kuu)
2014  Eesti teatri aastauhind naispeaosatäitjale (preili Julie Preili Julie MTÜ Kell Kümme)
Arvi Anton

Arvi Anton (sündinud 13. detsembril 1992) on eesti rogainija.

Haridus

Õppinud Kärstna Põhikoolis, lõpetanud Lähte Ühisgümnaasiumi. Õpib Eesti Maaülikoolis loodusvarade kaitse ja kasutamise erialal.

Sporditulemused

Harrastab pikamaajooksu, murdmaasuusatamist, orienteerumist, rogaini ja seiklussporti.
Rogaini Euroopa meistrivõistlustel võitis ta 2015. aastal Tšehhis ta koos Timmo Tammemäe ja Joosep Tammemäega hõbeda.
MTÜ Seiklushunt juhatuse liige.
Kokko

Vaakalind

Nimetus vaakalind tuleneb soomekeelsest sõnast 'vaaka', 'vaa'as', mis tähendab müütilist tuld, võimsat merelainet või -vahtu ja valuhoogu. Sellel võib olla teinegi tähendus – müütiline olend Vuokko, kes on saamide mütoloogias nõiaabiline või mõningates jutustustes kivisel saarel möödapurjetavaid laevu varitsev hiiglaslik lind.
Paul P. Harris

Paul Percy Harris on Ameerika Ühendriikide advokaat (19. aprill 1868 – 27. jaanuar 1947). Ta oli esimese Rotary klubi asutaja.
Bengt Ekehielm

Bengt Ekehielm (perekonnanimi kuni aadeldamiseni 1647. aastal Baazius, Baaz, Baacius, Bazius, latiniseeritud eesnimi Benedictus; 12. detsember 1612 – 5. september 1650 Stockholm) oli Academia Gustaviana ja üleüldse Tartu Ülikooli esimene üliõpilane (immatrikuleeritud 20/30. aprillil 1632) ja deposiitor aastail 1632–1633. Mag. phil. 1633 (De mundo ejusque partibus, juhendaja Michael Savonius).
Ta oli Växjö piiskopi Joannes Baaziuse poeg.
Enne Tartut oli ta õppinud Rostocki ülikoolis (immatrikuleeritud novembris 1627), Uppsala ülikoolis (immatrikuleeritud aprillis 1628) ja Tartu gümnaasiumis. Tartu ülikooli esimene rektor Jakob Skytte oli temast kolm aastat noorem. 
Ta oli Karl X Gustavi õpetaja, sai Svea õuekohtu hääleõiguseta kaasistujaks (auskultandiks) 1635 ja sekretäriks 1642 ning Stockholmi alamasehalduriks 1648.
Milan Rastislav Štefánik

Milan Rastislav Štefánik (21. juuli 1880 – 4. mai 1919) oli slovaki rahvusliku liikumise tegelane, sõjaväelane ja Tšehhoslovakkia riigitegelane (kaitseminister). Ta oli ka sõjaväelendur, Prantsuse brigaadikindral, astronoom ja fotograaf.
Koos Tomáš Masaryki ja Edvard Benešiga oli ta üks võtmefiguure Tšehhoslovakkia riigi loomisel.
Aarne Põldvere

Elulugu

Aarne Põldvere on töölise poeg.
Lõpetas 1971 Tartu 5. Keskkooli, 1979 EPA liha- ja lihasaaduste tehnoloogia erialal, 1986 Eesti NSV TA Loomakasvatuse ja Veterinaaria Instituudi (ELVI) kaugõppeaspirantuuri, põllumajanduskandidaat (1990, ELVI), väitekiri "Сравнительная оценка мясной продуктивности и качества мяса пород свиней, разводимых в Эстонии". Oli 1979–1985 ELVI seakasvatuse osakonna sealiha uurimise labori insener-keemik, 1985–1990 nooremteadur, 1990–1994 vanemteadur, 1994–2001 EPMÜ seakasvatusosakonna vanemteadur, 2001– Eesti Tõusigade Aretusühistu aretusspetsialist-lihatehnoloog.

Teadustöö

Uurimisvaldkond: sealiha ja söötade kvaliteet. Osales (1980) ELVI seakasvatuse osakonna sealiha uurimise labori töölerakendamisel ning sealiha kvaliteedi hindamise meetodite väljatöötamisel, tõukultide valikumeetodite täiendamisel. Uurimusi Eestis aretatavate sigade nuuma- ja lihajõudlusest, lihakeha morfoloogilisest koostisest, lihas- ja rasvkoe kvaliteedist, sealiha kvaliteedi- ja lihajõudluse näitajate seostest. Eesti I kategooria sigade üleandmise ja vastuvõtmise kontrollkomisjoni liige (1989–1992), Eesti Lihaliidu tapasigade ja searümpade klassifikatsiooni komisjoni liige (aastast 1993). Üle 30 teadustrükise.
Ignati Kratškovski

Ignati Julianovitš Kratškovski (vene keeles Игнатий Юлианович Крачковский; 16. märts (vkj 4. märts) 1883 Vilno, Vilno kubermang — 24. jaanuar 1951 Leningrad) oli Venemaa ja Nõukogude Liidu arabist, 1921. aastast Venemaa Teaduste Akadeemia (1925. aastast NSV Liidu Teaduste Akadeemia) akadeemik.
Ignati Kratškovski ilmutas juba lapseeas huvi idamaade kultuuride vastu ja õppis iseseisvalt idamaade keeli. Ta õppis aastatel 1901–1905  Peterburi ülikooli idamaade keelte teaduskonnas ja lõpetas seal araabia-pärsia-türgi-tatari keele kursuse. Ta pälvis kuldmedali üliõpilastöö "Kaliif al-Mehdi valitsemine araabia allikate alusel" eest.
Alates 1910. aastast oli ta Peterburi (Leningradi) ülikooli orientalistika teaduskonna eradotsent (1918. aastast professor) araabia luule, araabia kristliku kirjanduse ja araablaste tänapäeva kirjanduse valdkonnas.
Kratškovski oli vene arabistika koolkonna loojaid. Üle 450 teadusliku töö autor.
Ignati Kratškovski on tuntud Koraani vene keelde tõlkijana. Ta oli "1001 öö" esimese täieliku venekeelse väljaande toimetaja. Tema 1945. aastal avaldatud mälestusteraamatu "Araabia käsikirjade kohal" ("Над арабскими рукописями") eest anti talle Stalini preemia (1951). Töö "Araablaste geograafilise kirjanduse ajalugu" ("История географической литературы у арабов") kirjastas Araabia Liiga 1963. aastal.
Pärnu raudteepeatus

Pärnu raudteepeatus  oli raudteepeatus Tallinna–Pärnu raudteeliinil Pärnumaal Pärnus. Peatus asub Tallinnast 139,9 kilomeetri kaugusel.
Aastal 2013 kavandati senise Raekülas asunud Pärnu raudteejaama asemele uus raudteepeatus, mis asub Papiniidul sealse silla juures Liivi tee ääres. Peatust ühendab linnaga bussiliin nr. 3.  Raudteepeatus avati 1. jaanuaril 2014. Piletihinnalt kuulus peatus Pärnu piirkonda. Lelle-Pärnu raudtee trassi seisukord on muutunud järjest halvemaks. Eesti Valitsus otsustas 2017 aastal, et ei investeeri Pärnu-Lelle 70km raudtee trassile 17 000 000€ raudtee remondiks. Liinirongide liiklus Pärnu ja Lelle vahel lõpetati 8. detsembril aastal 2018, nii et Pärnu jäi rongiühendusest ilma.
Jaanus Sirel

Koondisekarjäär

Ta on mänginud ühe korra Eesti jalgpallikoondises.
Paide raekoda

Paide raekoda on Järva maakonnas Paides aadressil Keskväljak 14 asuv hoone, mida on kasutanud Paide linnavalitsus. Hoone on tunnistatud riiklikuks kultuurimälestiseks.
19. sajandi I veerandil ehitatud ehitis oli algul 1-korruseline. 1913 sai hoone omanikuks Paide linn. 1920 ehitati hoone ümber ja see sai 2-korruseliseks.
Tahkumine

Tahkumine ehk tahkestumine on aine faasi muutumise protsess, mille puhul vedelik muutub tahkiseks.
Tahkumine on sulamise vastandprotsess.
Tahkumisel väheneb enamiku ainete eriruumala ning rõhu tõstmisel suureneb tahkumistemperatuur. Vastupidi käituvad aga näiteks vesi, räni, gallium ja muud ühendid.
Vee ja vesilahuste tahkumist nimetatakse ka külmumiseks ehk jäätumiseks. Amorfsete ainete (nt klaasi) tahkumist nimetatakse ka hangumiseks.
Piktograafia

Piktograafia ehk piltkiri on piltide ja jooniste (piktogrammide) kasutamise süsteem mõtete väljendamiseks ja teadete edestamiseks. Seda peetakse tavaliselt kirja eelkäijaks, mõnikord kirjaks.
Ideograafia ehk mõistekiri on välja kasvanud piktograafiast.
Heinaste Põhjamuul

Heinaste põhjamuul (läti keeles Ainažu Ziemeļu mols) asub Heinaste loodeosas.
Muul valmis 1928. aastal ja osal muulil kulges kitsarööpmelise (750 mm) raudtee haru.
Muul on umbes 660 meetrit pikk ja paikneb kagu-loode suunas. Kaugus Eesti piirist on 70–90 meetrit.
Garnisoni tänav

Garnisoni tänav on tänav Kuressaares.
Tänav saab alguse Kohtu tänavalt, suundub itta ja lõppeb 600 meetri pärast Tallinna tänaval.
Tänav sai nime 1915.
Aadressil Garnisoni tänav 6 asub Kuressaare Täiskasvanute Gümnaasium.
NCT

NCT (Korea: 엔시티) on Lõuna-Korea K-popi ansambel, mille lõi SM Entertainment.
Bändi nimi on lühend SM Entertainmenti looja Lee Soo-mani projekti Neo Culture Technology nimest. Bändi iseloomustab põhimõte, et sellel võib olla piiramatu hulk liikmeid, kes tegutsevad eri linnades paiknevate üksustena. Esimene üksus, NCT U, tegi oma debüüdi 9. aprillil 2016, avaldades digitaalselt kaks singlit.
2019. aasta juuni seisuga on NCT-l 21 liiget:  Taeyong, Taeil, Johnny, Yuta, Kun, Doyoung, Ten, Jaehyun, WinWin, Jungwoo, Lucas, , Mark, Xiaojun, Hendery, Renjun, Jeno, Haechan, Jaemin, YangYang, Chenle, ja Jisung. Kõige noorem NCT liige on Jisung ja kõige vanem on Taeil. Xiajun,YangYang,Hendery,Lucas,Kun,
Ten ja WinWin on NCT China lines ehk WayV's mis kuulub NCT alla
Kaj Bärlund

Kaj-Ole Johannes Bärlund (sündinud 9. novembril 1945 Porvoos) on Soome poliitik, sotsiaaldemokraatliku partei liige.
Ta oli aastatel 1979–1991 Eduskunna liige. 30. aprillist 1987 kuni 26. aprillini 1991 oli ta Harri Holkeri valitsuses keskkonnaminister.
Aastatel 1991–2000 oli ta Soome keskkonnakeskuse juhataja.

Isiklikku

Kaj Bärlund on abielus ja kahe lapse isa.
Katja Sambuka

Elulugu

Katja Sambuka sündis 27. augustil 1991 Peterburis. Õppis koolis nr 216 poola keele süvaõppes, kuid pärast ühel kursusel kulinaarialütseumis. Praktika ajal restoranis Liverpool kohtus ta The Rolling Stonesi vokalisti Mick Jaggeriga, kes kutsus ta endaga kaasa Ameerikasse. 15-aastaselt sai temast laste mänguasja prototüüp: Londonis Katja järgi valmistati nukk Bobby.
Pseudonüümi "Sambuka" sai Katja täiskasvanute filmide režissöörilt Bob Jackilt, kellega ta abiellus 16-aastaselt. Paaril sündis tütar Zvana, hotelli Volholvi auks, kus Sambuka tulevasest abikaasast sai mees. 
2011. aastal läks Katja koos abikaasaga suurele tuurile, mille vältel ta viis läbi erootilise sõu oma laulude all house ja trap stiilis rohkem kui 70 linnas Venemaal, Ukrainas, Valgevenes, Eestis, Poolas ja Küproses. Tuuri lõpuks sai Sambuka üheks juhiks show-businessi esindajate keskel top-päringutes "Yandexis" Venemaal ja Ukrainas. Ta oli ajakirjade XXL (Ukraina) ja Qoqo (Eesti, eestikeelse Playboy väljaande järeltulija) kaanepildil. 
2013. aastal sai temast programmi "Moodne seade" saatejuht kanalil "2x2".
2014. aasta augustis Eesti linnas Haapsalus avas Sambuka rehabilitatsioonikeskuse kriitilises olukorras olevate naiste jaoks, mis olid seotud pereprobleemidega, ja pakkus abi Evelin Ilvesele, Eesti presidendi abikaasale, keda paparatsod tabasid riigireetmises ühe võõraga ühes Tallinna kohvikus.
Kas rootsi ja eesti juurtega tema vanaema.

Kohtuprotsess Philipp Pleiniga

2014. aasta sügisel väljastas Saksa disainer Philipp Plein meeste särgid, mis maksid 450 dollarit ja millel oli pilt paljast Katja Sambukast, ilma tema enda loata. Vastuseks Katja ähvardas teda kohtuvaidlustega.

Mälestusmärk merineitsile Haapsalus

2014. aasta detsembris Moskva skulptor Alexander Wroblewski hakkas tegema monumenti väikesest merineitsist Katja Sambuka välimusega. 125 cm pikkune ja 175 kg raskune pronkskuju paigaldatakse Chocolate Haapsalu pingi kõrvale mälestusmärgiks Peter Tšaikovskist.

Filmograafia

2012 – Silikoon – kamee
Matúš Vallo

Matúš Vallo (sündinud 18. septembril 1977 Bratislavas) on Slovakkia arhitekt, linnaaktivist, muusik ja poliitik.
Ta lõpetas 2004. aastal Bratislava Slovaki Tehnikaülikooli arhitektuuriteaduskonna.
10. novembril 2018 valiti ta sõltumatu kandidaadina Bratislava linnapeaks.
1000 meetri jooks

1000 meetri jooks on kergejõustiku keskmaajooksu ala. Seda distantsi joostakse suurtel ametlikel spordivõistlustel harva. Pigem võib see olla kavas kommertslikel spordivõistlustel. Seda ala pole kunagi olnud olümpiamängude, maailmameistrivõistluste ega Euroopa meistrivõistluste kavas.
1000 m jooksu maailmarekordi omanik on keenialane Noah Ngeny (2.11,96), kes püstitas selle 5. septembril 1999 Rietis. Naiste maailmarekord kuulub venelannale Svetlana Masterkovale (2.28,98), kes jooksis selle 23. augustil 1996 Brüsselis.
Giovanna Garzoni

Giovanna Garzoni (1600 Ascoli Piceno provints, Marche maakond – 1670 Rooma) oli Itaalia barokiaja maalikunstnik. Napoli koolkonda kuulunud naiskunstnikku tuntakse tänapäeval peaasjalikult tänu tema maalitud natüürmortidele. 
Kodulinnas maalimist õppinud Giovannat saatis suurem kunstialane edu Roomas, Veneetsias, Firenzes (1642–1651), Napolis ja Torinos. Tema patroonideks olid Cassiano dal Pozzo ja Taddeo Barberini abikaasa Anna Colonna.
Schwarzschildi meetrika

Schwarzschildi meetrika (ka Schwarzschildi lahend) on Einsteini väljavõrrandite täpne lahend üldrelatiivsusteoorias. See kirjeldab gravitatsioonivälja, mis ümbritseb vaakumis paiknevat sfäärilist massijaotust, millel puudub elektrilaeng ja impulsimoment, eeldusel, et kosmoloogilise konstandi väärtus on null. See lahend lähendab hästi aeglaselt pöörlevate kehade, nagu planeedid ja tähed, gravitatsioonivälja. Selle leidis 1916. aastal Karl Schwarzschild ja mõned kuud hiljem sõltumatult Johannes Droste. Birkhoffi teoreemi järgi on Schwarzschildi meetrika Einsteini väljavõrrandite kõige üldisem sfääriliselt sümmeetriline vaakumlahend.
Schwarzschildi must auk on must auk, mida kirjeldab Schwarzschildi meetrika. Vastavalt Birkhoffi teoreemile on iga must auk, millel puudub elektrilaeng ja impulsimoment, Schwarzschildi must auk. Kuna viimase ainsaks füüsikaliseks parameetriks on mass, siis on sama massiga (mittepöörlevad ja mittelaetud) mustad augud teineteisest eristamatud. Schwarzschildi musta auku ümbritseb sündmuste horisont, mille asukoht on antud Schwarzschildi raadiusega. Viimane määrab ühtlasi musta augu suuruse. Sündmuste horisont pole füüsiline pind ning musta auku vabalt langev vaatleja ei märkaks sündmuste horisonti läbides midagi erilist (kui järk-järgult kasvavad loodelised jõud välja arvata). Kuna sündmuste horisondi tagant välise vaatlejani informatsiooni ei jõua, siis on igasugune paigalseisev ja mittelaetud massijaotus, mis on väiksem oma Schwarzschildi raadiusest, Schwarzschildi must auk.
Schwarzschildi must auk võib omada suvaliselt suurt massi. Matemaatiliselt on lubatud ka negatiivse massiga lahendid, mis kirjeldavad valget auku.